ช้อน TUF เป้า 22.30 บ. มองเข้าซื้อ Bumble Bee เหมือนยิงปืนนัดเดียวได้นกสองตัว
TUF ปิดตลาดภาคเช้าราคาอยู่ที่ 20 บาท ลบ 0.10 บาท หรือ 0.50% สูงสุดที่ 20.10 บาท ต่ำสุดที่ 19.90 บาท มูลค่าซื้อขายที่ 91.65 ล้านบาท ทั้งนี้นักวิเคราะห์แนะนำ “ซื้อสะสม” ด้วยราคาเหมาะสม 22.30 บาทต่อหุ้น
25 มี.ค. 2558

ผู้สื่อข่าวรายงานว่า ราคาหุ้นบริษัท ไทยยูเนี่ยน โฟรเซ่น โปรดักส์ จำกัด (มหาชน) หรือ TUF ปิดตลาดภาคเช้าราคาอยู่ที่ 20 บาท ลบ 0.10 บาท หรือ 0.50% สูงสุดที่ 20.10 บาท ต่ำสุดที่ 19.90 บาท มูลค่าซื้อขายที่ 91.65 ล้านบาท ขณะที่ดัชนีตลาดหุ้นไทยโดยรวมบวก 0.24%

บล.ไอร่า ระบุในบทวิเคราะห์ (25 มี.ค.) คาดกำไรปี 58 ของ TUF ที่ 6,151 ล้านบาท เติบโต 20.8% จากปีก่อนจากธุรกิจเดิม หนุนโดยธุรกิจ OEM ปลาทูน่าและกุ้งจากราคาวัตถุดิบที่คาดว่าจะลดลง ทำให้ลูกค้าสั่งซื้อสินค้ามากขึ้น
สำหรับธุรกิจล็อบสเตอร์เติบโตโดยร่วมมือกับ Orion หนุนยอดขายกุ้งมังกรที่เป็นสินค้าใหม่ และรับรู้ใน MerAlliance และ King Oscar แม้ยอดขายของ OEM จะเพิ่มขึ้นแต่คาดบริษัทจะเพิ่มยอดขายสินค้า Value-added ด้วย ทำให้คาดความสามารถในการทำกำไรของบริษัทยังคงอยู่ในระดับที่ดี คาด GPM และ NPM เฉลี่ย 15%-15.5% และ 4.1%-4.3% ตามลำดับ เบื้องต้นคาดรายได้ 149,175 ล้านบาท เพิ่มขึ้น 27,773 ล้านบาท เติบโต 22.9% จากปีก่อน
ขณะที่การเข้าซื้อ Bumble Bee ผู้ผลิตและจำหน่ายเบอร์ 2 ตลาดอเมริกาและเบอร์ 1 ตลาดแคนาดาเหมือนยิงปืนนัดเดียวได้นกสองตัว โดยจะได้ส่วนแบ่งการตลาดใน U.S. เพิ่มขึ้นเป็น 38% (เดิม 13%) แซงหน้า Starkist (36%) ขึ้นแท่นเบอร์ 1 และได้ตลาดแคนาดาเพิ่ม โดยราคาเสนอซื้อ 1,510 ล้านเหรียญสหรัฐฯ (ราว 49,801 ล้านบาท) จะใช้กู้เงินราว 1,110 ล้านเหรียญสหรัฐฯ (ราว 36,600 ล้านบาท) และ PPO หุ้นใหม่ไม่เกิน 1,200 ล้านหุ้น ราว 400 ล้านเหรียญสหรัฐฯ (หรือ 13,200 ล้านบาท) ก่อน หากเหลือจะ PP และ/หรือ PO
ทั้งนี้แนะนำ “ซื้อสะสม” ด้วยราคาเหมาะสม 22.30 บาทต่อหุ้น โดยเชื่อว่าการเป็นทั้งต้นน้ำและปลายน้ำในธุรกิจอาหารทะเลรวมทั้งเข้าซื้อบริษัทที่มีแบรนด์แข็งแกร่งเข้าพอร์ตอย่างต่อเนื่อง จะก่อให้เกิด synergy หนุนให้กำไรในระยะยาวของ TUF เติบโตอย่างต่อเนื่อง โดยให้อัตราผลตอบแทนจากเงินปันผล 2.5% ซึ่งยังไม่รวม Bumble Bee ในประมาณการณ์